Ibandla Le MDC-T Lehluleka Ukungcwaba Ilunga Layo EHarare
Abasakhulayo abebandla le Zanu PF babikwa bephazamise ukungcwatshwa kwelunga leMDC eHarare elibhubhe ngeSonto
Abebandla leMDC elikhokhelwa nguMnumzana Morgan Tsvangirai behluleke ukungcwaba ilunga labo elibhubhe ngeSonto eHarare. Umuyi uMnu Augustine Mahute ubikwa ethethwe ngakibo eMbare ngoMgqibelo ngabacatshangelwa ukuthi ngabasakhulayo bebandla leZANU PF lamapholisa. UMahute ubikwa ebhubhe ngemva kokutshaywa kakubi. Umuyi ubemele angcwatshwe ngolweSibili kodwa lokhu kwehlula ngoba izihlobo kanye labe MDC zithe zivela thatha isidumbu esibhedlela seHarare Hospital zafica abasakhulayo abeZANU PF sebegcwele emzini wakhe obekubuthene abantu esililweni. AbeZANU PF laba babikwa bebefuna ukuthatha isidumbu bayesingcwaba besithi umufi ngowabo. Abasakhulayo laba babikwa beqale ukujikijela abantu lemota ngamatshe okwenze abantu babaleke lesidumbu sayatshona emahofisini eMDC eHarvest House. UBrenda Moyo weStudio 7 ukhulume loSenator Morgan Femai weMbare othe isehlakalo lesi sibatshiye bethithibele. UFemai uthi amalunga ebandla kanye lezihlobo ahambe esiyamangala lesisehlakalo emapholiseni afike avalelwa. Kodwa uthi balethemba lokuthi bazakwenelisa ukuyangcwaba uMahute ngokuthula ngolweSithathu. Ngehola lesithupha ntambama ngolweSibili, iStudio 7 yamukele umbiko othi amapholisa abesethembise ukulondoloza isidumbu kanye labakhalayo kuze kwenziwe umngcwabo ngolweSithathu.